Sagunt i Terol reivindiquen que el corredor Cantàbric-Mediterrani s'incloga en les línies d'interés europeu
27 de juny 2018

![](/media/dvhplwwk/31-alcalde-sagunto-c.jpg)  
  

L'alcalde de Sagunt, Quico Fernández, i l'alcaldessa de Terol, Emma Buj, s'han reunit en la localitat aragonesa per a reivindicar que el corredor Cantàbric-Mediterrani entre Sagunt, Terol i Saragossa siga inclòs en el Mecanisme Connectar Europa 2021-2027 per a rebre finançament de fins al 75%. 

La Comissió Europea va rebutjar incloure este tram del corredor ferroviari en el nou Reglament CEF per al període 2021-2027, que determina les condicions per a proporcionar ajuda financera de la Unió Europea per al desenvolupament de les xarxes transeuropees. No obstant això esta decisió no és definitiva, ja que ha de passar pel Consell i el Parlament europeus, per la qual cosa esta línia encara pot ser inclosa en la xarxa d'infraestructures beneficiades. 

Fernández ha destacat que Sagunt i Terol són les dos ciutats més afectades per la decisió de no incloure este corredor ferroviari en el pla de finançament europeu. **“Sagunt està creixent de manera importantíssima en l'àmbit de la logística i de la indústria, sobretot amb la reactivació de Parc Sagunt, i sens dubte este corredor és fonamental”**. 

L'alcaldessa de Terol ha assenyalat que **“tot el que ocorre en l'àrea de Sagunt a nivell econòmic té una repercussió també a Terol, i hem de ser conscients d'això tots els aragonesos”** i ha dit que **“tot el que ocorre a Sagunt pot tindre una repercussió positiva tant a nivell econòmic i d'indústria com a nivell econòmic a Terol, per això les dos ciutats estem tan interessades en esta línia de ferrocarril”**. 

**“No hi ha cap línia en tot Espanya que tinga una major capacitat de retorn de la inversió”**, ha dit Fernández. **“Per cada euro que s'invertix en la línia Sagunt-Terol-Saragossa, tornen en termes econòmics desenes d'euros”**, ha declarat. Referent a això, ha recordat que les inversions que l'Autoritat Portuària de València està realitzant en esta línia, i que ascendixen a més de 90 milions d'euros, **“ja estan multiplicant per vint o per trenta la freqüència de trens”**. 

L'edil saguntí ha destacat que s'estan produint reunions per a reivindicar esta infraestructura i ha incidit en la unió entre els municipis de Sagunt i Terol.

*   [](http://www.facebook.com/sharer.php?u=https://aytosagunto.es/va/actualitat/sagunt-i-terol-reivindiquen-que-el-corredor-cantabric-mediterrani-s-incloga-en-les-linies-d-interes-europeu/ "Facebook")
*   [](http://twitter.com/share?url=https://aytosagunto.es/va/actualitat/sagunt-i-terol-reivindiquen-que-el-corredor-cantabric-mediterrani-s-incloga-en-les-linies-d-interes-europeu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-i-terol-reivindiquen-que-el-corredor-cantabric-mediterrani-s-incloga-en-les-linies-d-interes-europeu/ "Linked In")
*   [](mailto:?body=https://aytosagunto.es/va/actualitat/sagunt-i-terol-reivindiquen-que-el-corredor-cantabric-mediterrani-s-incloga-en-les-linies-d-interes-europeu/)